En kvinde ringede ind med en bombetrussel og skjulte sig efterfølgende i butikken.

Tirsdag aften blev Superbrugsen i Vig udsat for en bombetrussel - men det var kun begyndelsen på en usædvanlig hændelse.

For efter butikken var blevet evakueret, viste det sig, at det var en kvinde, som havde ringet ind med bombetruslen - og at hun selv gemte sig i butikken. Det fortæller brugsuddeler René Rasmussen til Nordvestnyt.

- De 10 medarbejdere stod på fortorvet ved Vig Bio, og pludselig kunne de igennem vinduet se, at der stadig var en kvinde i butikken. Jeg havde ellers sammen med en betjent været rundt i butikken for at sikre, at alle var kommet ud. Men hun havde altså gemt sig i et lagerrum i bagenden af butikken. Herfra indtelefonerede hun åbenbart også truslen. Jeg løb over til politiet og fortalte, at der rendte en person rundt inde i butikken. Politiet fik hende ud, men det skete ikke frivilligt. Hun råbte og skreg, siger han.

Da kvinden blev fundet, var hun begyndt at spise spandauer og snegle i butikken, som hun havde skyllet ned med tredjedelen af en flaske bailey.

Skaderne, som kvinden havde forvoldt, var dog ikke større end, at butikken kunne åbne igen onsdag morgen.

Efterfølgende blev kvinden, som er fra lokalområdet, anholdt, ligesom hun inddrømmede at stå bag bombetruslen. Onsdag blev hun afhørt om motivet for bombetruslen og efterfølgende løsladt. Hvorvidt det var spandauerne, sneglende, baileyen eller en fjerde ting, der var motivet for bombetruslen, melder historien ikke noget om.